**Одговор на све учесталије нападе удружења за заштиту животиња**

 У последње време сведоци смо све учесталијих напада Удружења за заштиту животиња на Градско прихватилиште за напуштене псе, што преко друштвених мрежа што путем дописа упућених КЈП ,,Наш дом'' и Градској управи. Истини за вољу дописи и напади на друштвеним мрежама адресирани су од стране појединаца, не од удружења, али разуме се да ту нема никакве сумње да је реч о појединцима који су или активни чланови или симпатизери одређених удружења под чијим утицајем и делују. Напомињемо да су дописи пристигли на адресу КЈП ,,Наш дом'' од више лица из различитих градова у земљи идентичне садржине, чак интерпункцијски непромењени што имплицира да је реч о једном синхронизованом чину.

 Када говоримо о нападима Удружења за заштиту животиња овде се у самом старту морамо оградити и рећи да ми појам Удружења за заштиту животиња не генерализујемо на сва удружења за заштиту животиња премда са некима од њих имамо добру сарадњу. Појмом напада Удружења за заштиту животиња дефинишемо реалативно малу али у свoјим стремљењима агресивну интересну групу која се служи дезинформацијама као својим најјачим оружјем дистрибуирајући их путем друштвених мрежа.

 Закон о добробити животиња на који се у свакој прилици позивају они који нападају Градско прихватилиште за псе и сами крше на један бескрупулозан начин. Много је примера како то чине а један од последњих јесте и остављање пластичне вреће са лешевима паса испред капије Градског прихватилишта за псе. Разлог једног оваквог поступања можемо само наслутити ако у обзир узмемо оно што се дешавало претходних година. Наравно, све напред речено снимљено је надзорним камерама које покривају круг и околину прихватилишта за псе, документовано је и прослеђено надлежним инспекцијским органима. Такође, о свему ће бити обавештени и надлежни органи како би се поступило у складу са законом и бар мало расветлила позадина константних напада на Градско прихватилиште за псе. Константни напади којима смо изложени нарушавају углед предузећа и отежавају нормално одвијање свакодневних активности Службе зоохигијене. Наш примарни задатак јесте хватање и збрињавање паса са јавних површина што по пријавама грађана што током редовних активности службе како би се у максимално могућој мери смањио број напада на људе али и домаће животиње. У свим наведеним активности придржавамо се закона и подзаконских аката који ближе дефинишу област рада зоохигијене, професионално и коректно, прилагођавајући се конкретним ситуацијама од случаја до случаја. Дезинформације које се невероватно брзо шире путем друштвених мрежа обичног човека доводе у заблуду а запослене покушавају да дискредитују на најгори могући начин. Међутим, све активност Градског прихватилишта су транспарентне, отворени смо за медије, дијалог и сарадњу у оквиру реалног.

 На основу наведеног сматрамо да је најбоље место да се добију тачне и проверене информације управо КЈП ,,Наш дом'' у оквиру кога функционише Градско прихватилиште. Све полуинформације и дезинформације које се пласирају и круже друштвеним мрежама детаљно ћемо проверавати, о њима обавешавати јавност и у том смислу адекватно реаговати у циљу заштите угледа предузећа, града али и интереса грађана кроз обезбеђивање оптималног пружања услуга из свог делокруга рада.

 С' поштовањем

*КЈП ,,Наш дом'' Лозница*